Na osnovu člana 223 stav 5 Zakona o planiranju prostora i izgradnji objekata ("Službeni list CG", br. 64/17, 44/18, 63/18, 11/19 i 82/20), člаnа 38 stav 1 tačka 2 Zаkоnа о lоkаlnој sаmоuprаvi („Službeni list CG“, br. 2/18, 34/19 i 38/20) i člana 46 Statuta Opštine Rožaje ("Službeni list CG - Opštinski propisi", broj 38/18), Skupština Opštine Rožaje, na sjednici održanoj dana 29.12.2020. godine, donijela je

**ODLUKU**

**o izgradnji lokalnih objekata od opšteg interesa**

**I OPŠTE ODREDBE**

**Član 1**

Ovom odlukom propisuju se uslovi i postupak građenja, i upotrebe lokalnih objekata od opšteg interesa.

**Član 2**

Lokalnim objektima od opšteg interesa, u smislu ove odluke, smatraju se:

1. lokalni objekti od opšteg interesa tipa 1 (u daljem tekstu: "objekti tipa 1"): vodovodna, telekomunikaciona i kanalizaciona infrastruktura, toplovodi; opštinski putevi (lokalni i nekategorisani) i prateći objekti; ulice u naseljima i trgovi; parking prostori, pijace; gradska groblja; podzemni i nadzemni prolazi; javne garaže; objekte distributivne mreže naponskog nivoa do 35 kV trafostanice i vodovi od 110 kV ili manje, rasklopna postrojenja, javna rasvjeta; solarne elektrane od 5 MW i manje, sportski objekti i skijaške staze sa pratećom infrastrukturom za pripremu i uređenje istih; javne i zelene površine i gradski parkovi, ski-liftovi, žičare koje se grade na teritoriji Opštine Rožaje;
2. lokalni objekti od opšteg interesa tipa 2 (u daljem tekstu: "objekti tipa 2"): objekti privrednog razvoja (privredni objekti, objekti proizvodnog zanatstva, skladišta, stovarišta, robno-distributivni centri, servisne zone, slobodne zone, komunalno-servisne objekti, pumpne stanice); i objekti ruralnog razvoja (poljoprivrede, stočarstva, vinogradarstva, voćarstva i ribarstva).

Objekti tipa 1 mogu se graditi odnosno postavljati u obuhvatu Prostorno-urbanističkog plana Opštine Rožaje.

Objekti tipa 2 mogu se graditi odnosno postavljati na područjima izvan planskih dokumenata detaljne razrade.

**II ODREĐIVANJE LOKACIJE SA ELEMENTIMA URBANISTIČKO TEHNIČKIH USLOVA**

**Član 3**

Lokacija sa elementima urbanističko-tehničkih uslova (u daljem tekstu: lokacija), u smislu ove odluke, je mjesto na teritoriji jedinice lokalne samouprave na kojem se izvode radovi na izgradnji lokalnog objekata od opšteg interesa.

Lokaciju određuje odlukom (u daljem tekstu: odluka o lokaciji) Predsjednik opštine.

**Član 4**

Odluka o lokaciji sadrži naročito:

1. vrstu lokalnog objekta od opšteg interesa;
2. programski zadatak;
3. osnovne podatke o objektu u zavisnosti od vrste objekta;
4. elemente urbanističko-tehničkih uslova;
5. grafički prikaz lokacije na katastarskoj podlozi urađen od strane ovlašćene geodetske organizacije;
6. druge podatke od interesa za izradu idejnog odnosno glavnog projekta.

Odluka o lokaciji za trg, skver, šetalište, gradski park i zgrade iz objekata tipa 1, i objekte tipa 2, osim elemenata iz stava 1 ovog člana, sadrži i smjernice za oblikovanje i materijalizaciju prostora u skladu sa državnim smjernicama razvoja arhitekture, koje za potrebe izrade odluke o lokaciji, izrađuje glavni gradski arhitekta.

Elementi urbanističko-tehničkih uslova iz stava 1 tačka 4 ovog člana, utvrđuju se:

* za objekte tipa 1 – na osnovu važećih propisa tehničkih normativa za konkretnu vrstu objekta;
* za objekte tipa 2 - na osnovu važećih tehničkih normativa za konkretnu vrstu objekta, u skladu sa zakonom kojim se uređuje procjena uticaja na životnu sredinu i ne mogu biti u suprotnosti sa Prostorno-urbanistički planom Opštine Rožaje.

Pored uslova iz stava 3 ovog člana za utvrđivanje elemenata urbanističko-tehiničkih uslova iz stava 1 tačka 4 ovog člana, shodno se primjenjuju odredbe člana 55 stav 1 Zakona o planiranju prostora i izgradnji objekata (u daljem tekstu: Zakon).

**III TEHNIČKA DOKUMENTACIJA**

**IDEJNO RJEŠENJE**

**Član 5**

Idejno rješenje, u smislu ove odluke, obavezno se izrađuje za objekte iz člana 5 stava 2 ove Odluke.

Idejno rješenje izrađuje se na osnovu odluke o lokaciji, a u skladu sa odredbama Zakona.

Idejno rješenje se dostavlja glavnom gradskom arhitekti na davanje saglasnosti.

Saglasnost iz stava 3 ovog člana se daje u pogledu usaglašenosti sa smjernicama za oblikovanje i materijalizaciju prostora.

**GLAVNI PROJEKAT**

**Član 6**

Glavni projekat, u smislu ove odluke, se izrađuje za potrebe izdavanja odobrenja za građenje lokalnog objekta od opšteg interesa, kao i za građenje tog objekta.

Glavni projekat izrađuje se i reviduje na osnovu odluke o lokaciji i idejnog rješenja (ako je njegova izrada obavezna prema ovoj Odluci), a u skladu sa odredbama Zakona, važećim tehničkim normativima, standardima i normama kvaliteta.

**IV ODOBRENJE ZA GRAĐENJE LOKALNIH OBJEKATA OD OPŠTEG INTERESA**

**Član 7**

Lokalni objekti od opšteg interesa mogu se graditi na osnovu odobrenja za građenje i revidovanog glavnog projekta.

Odobrenje za građenje izdaje organ lokalne uprave nadležan za poslove izgradnje objekata (u daljem tekstu: nadležni organ).

Odobrenje za građenje izdaje se rješenjem.

**Član 8**

Odobrenje za građenje izdaje se na osnovu sledeće dokumentacije:

1. odluke o lokaciji;
2. saglasnosti glavnog gradskog arhitekte, ako je primjenjivo,
3. dokaza o pravu svojine, odnosno konačno rešenje o eksproprijaciji, sporazum ili saglasnost vlasnika zemljišta (ugovor o ustanovljavanju prava službenosti)
4. glavnog projekta sa izvještajem o izvršenoj reviziji izrađenih u 6 (šest) primjerka, od kojih su 3 (tri) u zaštićenoj digitalnoj formi;
5. dokaza o uređivanju odnosa u pogledu plaćanja naknade za komunalno opremanje građevunskog zemljišta, koji se obezbeđuje u skladu sa Zakonom
6. drugih dokaza odnosno saglasnosti shodno posebnim propisima.

U postupku izdavanja odobrenja svaki posebni dio glavnog projekta ovjerava se štambiljem na kojem je upisan broj, datum i potpis ovlašćenog lica, kao i pečatom na svaki list projekta.

**Član 9**

Odobrenje za građenje izdaje se u roku od 30 dana od dana podnošenja zahtjeva, odnosno u roku od 60 dana za objekte za koje je potrebna izrada elaborata o procjeni uticaja na životnu sredinu.

Odobrenje za građenje sadrži, naročito: osnovne podatke o podnosiocu zahtjeva; podatke o lokaciji i odluci o lokaciji.

Nadležni organ bez odlaganja dostavlja primjerak odobrenja za građenje ministarstvu nadležnom za poslove građevinarstva.

**V GRAĐENJE LOKALNIH OBJEKATA OD OPŠTEG INTERESA**

**Član 10**

Građenje objekta iz člana 3 ove odluke može se započeti na osnovu odobrenja i revidovanog glavnog projekta.

Građenje objekta iz stava 1 ovog člana, odnosno izvođenje pojedinih radova na građenju tog objekta vrši se u skladu sa odredbama Zakona.

**VI ODOBRENJE ZA UPOTREBU LOKALNIH OBJEKATA OD OPŠTEG INTERESA**

**Član 11**

Korišćenje objekta iz člana 3 ove odluke dozvoljeno je nakon pribavljanja odobrenja za upotrebu.

Odobrenje za upotrebu izdaje nadležni organ.

Odobrenje za upotrebu izdaje se rješenjem.

**Član 12**

Uz zahtjev za izdavanje odobrenja za upotrebu lokalnih objekata od opšteg interesa investitor podnosi:

1. izjava izvođača radova da je objekat izgrađen u skladu sa odobrenjem i revidovanim glavnim projektom;
2. izjavu stručnog nadzora da je objekat izgrađen u skladu sa odobrenjem i revidovanim glavnim projektom;
3. elaborat originalnih terenskih podataka izvedenog stanja izrađen od strane licencirane geodetske organizacije.

**Član 13**

Odobrenje za upotrebu izdaje se u roku od sedam dana od dana prijema izvještaja da je objekat podoban za upotrebu.

Podobnost za upotrebu objekta utvrđuje se tehničkim pregledom.

**Član 14**

U pogledu tehničkog pregleda, ovlašćenja za njegovo vršenje, pripreme izvještaja o tehničkom pregledu i postupanja po izvještaju shodno se primjenjuju odredbe Zakona.

**VII NADZOR**

**Član 15**

Nadzor nad sprovođenjem ove odluke vrši nadležni organ.

Inspekcijski nadzor nad sprođenjem ove odluke vrši organ utvrđen Zakonom.

**VIII ZAVRŠNA I PRELAZNA ODREDBA**

**Član 16**

Postupci donošenja odluke o lokaciji, započeti do dana stupanja na snagu ove Odluke, završiće se po odredbama ove Odluke.

Postupci donošenja odobrenja za građenje, odnosno odobrenja za upotrebu, započeti do dana stupanja na snagu ove Odluke, završiće se po odredbama Odluke o izgradnji lokalnih objekata od opšteg interesa ("Službeni list CG-Opštinski propisi", broj 31/14).

**Član 17**

Ova Odluka stupa na snagu osmog dana od dana objavljivanja u "Službenom listu Crne Gore - opštinski propisi".

Danom stupanja na snagu ove Odluke, prestaje da važi Odluka o izgradnji lokalnih objekata od opšteg interesa ("Službeni list CG-Opštinski propisi", broj 31/14).

Broj:02-016/20-414

Rožaje, 30.12.2020. godine

**SKUPŠTINA OPŠTINE ROŽAJE**

**Predsjednik Skupštine,**

**Almir Avdić, s. r.**